**«Kva har hendt med deg?»**

I Mali er Det Norske Misjonsselskap éin av sju partnarar som samarbeider om å driva misjon blant fulanifolket. Fem av partnerane er afrikanske kyrkjer, to er norske. Her følgjer eit intervju med ein misjonær frå Nigeria, om eit ektepar som nyleg kom til tru på Jesus Kristus.

*Korleis vart du kjent med dette ekteparet?*

Eg var på besøk i nabobyen vår. Då eg gjekk på marknaden helste eg på ein byfulani i 30-åra som reparerte mobiltelefonar. Då han høyrte min nigerianske fulani-dialekt vart han nysgjerrig, og stilte mange spørsmål, for å forstå kven eg er. Slik vart me kjent, og litt etter litt vart me venar.

*Korleis byrja de å snakka saman om kristen tru?*

Den var min nye ven som spurte meg om religionen min, og eg sa at eg er kristen. Mannen hadde eit positivt inntrykk av kristne, men sa at han aldri i sitt liv har høyrt om ein fulani som er kristen. Eg delte dette med ein av dei kristne fulaniane i kyrkjelyden vår, som så vart med meg på nytt besøk. Me prata mykje saman. Då forstod eg at min nye ven verkeleg ønskja å forstå meir om kristen tru, så eg delte evangeliet med han.

*Kva sa du til han?*

Eg fortalte at me som kristne kan vera trygge på at me vert frelste, sidan frelsa vår avheng av Jesus Kristus, og ikkje våre eigne gjerningar. Etter samtalen spurte min ven om forbøn. Ei tid etter fekk eg ein sms frå han der han spurte om å få bli med meg på gudsteneste. Då forstod eg at han verkeleg var interessert i kristen tru, og me byrja med systematisk bibelundervisning to gonger i veka. Mannen kom til tru, og rundt påsketid i år deltok han på den årlege samlinga for kristne fulaniar.

*Korleis kom så kona til venen din til tru?*

Kona visste ikkje om bibelundervisninga vår, for han hadde ikkje sagt noko om det. Men ho merka at mannen hennar endra personlegdom. Ho kjente mannen sin som ein ganske hissig mann, som kunne kjefta ein del, vera utolmodig og også hard. No hadde han endra seg så mykje at ho byrja å lura på kva som skjedde. Då ho spurte han om det, opna han bibelen på fulani på smarttelefonen sin, og las Johannes 14,1-6 for henne. Kona hans spurte om han hadde vorte ein kristen. Mannen svara at det hadde han. Kona sa då at dersom det er dette som har endra livet ditt, så vil eg også vera kristen, eg vil stå saman med deg, om det skulle føra oss til liv eller til død. Etter dette ringte dei til meg, og nokre dagar seinare kom dei begge på besøk. No har me bibelundervisning for begge to.

Takk for at de er med å be for dette ekteparet i 30-åra, saman med misjonæren og den lokale kristne fulanien som evangeliserte for dei. Dei bur i eit område av Mali der det kan vera farleg å koma til tru på Jesus. Parallelt med at situasjonen i landet vert vanskelegare, opplever misjonen at mange menneske er meir opne for evangeliet.